P. Hrušovský, podpredseda NR SR: (2002-03-19):
Rokovanie 57. schôdze Národnej rady sme prerušili v piatok rokovaním o troch návrhoch noviel zákona o verejnej službe, ktoré podali poslanci Národnej rady. Ide o tlače 1259, 1306 a o tlač 1316. Na základe výsledkov rokovania poslaneckého grémia, páni poslanci, vás chcem informovať, že v rokovaní dnešnej schôdze by sme pokračovali prerokúvaním uvedených troch návrhov zákonov o verejnej službe, po prerokovaní ktorých v rámci druhého čítania a po skončení rozpravy by sme prerušili rokovanie o týchto troch bodoch programu tak, aby sme vytvorili dostatočný priestor na rokovanie poslaneckých klubov o podaných pozmeňujúcich návrhoch k týmto trom prerokúvaným návrhom skupiny poslancov. Po prerušení schôdze by sme pokračovali návrhom na voľbu kandidátov na vymenovanie za sudcov Ústavného súdu a návrhom na voľbu verejného ochrancu práv, ktorý prerokúvame ako tlač 1421 a tlač 1420. Po hlasovaní a po voľbe o týchto dvoch bodoch programu po dohode v poslaneckom grémiu by sme predsunuli rokovanie o bode 27 a 28, to je rokovanie o vládnom návrhu zákona o prevencii závažných priemyselných havárií a o doplnení niektorých zákonov, ktorý prerokúvame ako tlač 1263 a bodu programu návrhu na vyslovenie súhlasu Národnej rady Slovenskej republiky s Kjótskym protokolom k Rámcovému dohovoru OSN o zmene klímy, ktorý prerokúvame ako tlač 1342. Po prerokovaní týchto dvoch bodov programu by sme pokračovali v rokovaní o ďalších bodoch programu, tak ako boli schválené v programe 57. schôdze Národnej rady Slovenskej republiky s tým, že zajtrajší rokovací deň by sme začali hlasovaním o návrhoch zákonov o verejnej službe. Takýto je výsledok rokovania poslaneckého grémia, panie poslankyne, páni poslanci. Ak nie sú pripomienky, respektívne iné návrhy, pristúpili by sme teraz k rokovaniu o jednotlivých bodoch programu, tak ako sú uvedené v programe 57. schôdze Národnej rady Slovenskej republiky. Prosím teraz pána poslanca Halmeša, ktorý bol spoločným spravodajcom určeným gestorským výborom k všetkým trom podaným poslaneckým návrhom, aby zaujal miesto určené pre spravodajcov, a prosím teraz pána poslanca Romana Vavríka, pána poslanca Ladislava Orosza a pána poslanca Jána Budaja, pána poslanca Rusnáka, aby ako navrhovatelia týchto troch noviel zákonov o verejnej službe jeden z nich zaujal miesto pre navrhovateľov. Prosím pána poslanca Vavríka. Pán poslanec Vavrík, aby zaujal miesto pre navrhovateľov. Budeme pokračovať v rokovaní o týchto návrhoch zákonov. Páni poslanci, poslankyne, otváram rozpravu o týchto troch bodoch programu. Do rozpravy som nedostal žiadne písomné prihlášky. Páni poslanci, prosím o pokoj v rokovacej sále. Preto sa pýtam prítomných pánov poslancov, či sa chce niekto prihlásiť do rozpravy ústne. Pán poslanec Tatár, pán poslanec Budaj, pani poslankyňa Rusnáková, pani poslankyňa Mušková, pán poslanec Faič, pán poslanec Prokopovič. Chcel by som upozorniť jednotlivých pánov poslancov, ktorí sa prihlásili do rozpravy ústne, aby pri svojom vystúpení a pri podávaní pozmeňujúcich návrhov uviedli, ku ktorému poslaneckému návrhu podávajú svoje pozmeňujúce návrhy, pretože aj keď je rozprava o týchto troch bodoch zlúčená, tak hlasovať o jednotlivých návrhoch budeme individuálne, tak ako boli podané jednotlivým podaným návrhom. Ešte sa ako siedmy v poradí prihlásil do rozpravy pán poslanec Vavrík. Končím možnosť ďalších ústnych prihlášok. Do rozpravy ako prvý bol prihlásený pán poslanec Tatár. Pán poslanec, nech sa páči, máte slovo. Nech sa páči, pán poslanec Tatár. P. Tatár, poslanec: Vážený pán predsedajúci, vážené panie poslankyne, vážení páni poslanci. Dovoľte mi vystúpiť k tlači 1306 k poslaneckej novele zákona č. 313 z minulého roku o verejnej službe, ktorú predkladal pán poslanec Orosz a ďalší. Tento zákon sa týka širšej skupiny zamestnancov verejného sektora, teda zamestnancov, ktorí nespadajú pod zákon o štátnej službe, ale aj zdravotníckeho, školského personálu, ktorí sú zamestnaní vo verejnom sektore. Týka sa to zamestnancov štátnych fondov, samosprávy, Fondu národného majetku, Sociálnej poisťovne, Národného úradu práce a viacerých zdravotných poisťovní. Chcem pripomenúť, tak ako som to pripomenul pri zákone o štátnej službe, že jadro tohto poslaneckého návrhu sme minulý rok v lete v tomto parlamente zamietli. Treba povedať, že v týchto sektoroch sa za uplynulé štyri roky neudiali žiadne zásadné štrukturálne reformy ani systémové zmeny a návrhy, ktoré predkladá tento zákon, okrem technických zmien obsahujú ako najvýznamnejšie zavedenie štrnásteho platu pre všetkých zamestnancov vo verejnej službe, ide o vyše 400-tisíc, asi 440-tisíc ľudí, a zároveň rozšírenie práva na trinásty plat pre všetkých zamestnancov vo verejnej službe, pričom dnes platný zákon hovorí, že trinásty plat dostanú zamestnanci, ktorí spĺňajú podmienku osobitných kvalifikačných predpokladov, čiže nie rovnako všetci, ale tí lepší dostanú viac jednoducho povedané. Keďže neprebehli žiadne reformy, je predložený zákon zlý.